CELEX: 32019D1738
Language: sl
Date: 2019-10-16 00:00:00
Title: Izvedbeni Sklep Komisije (EU) 2019/1738 z dne 16. oktobra 2019 o pooblastitvi Kraljevine Danske za sklenitev sporazumov z Grenlandijo in Ferskimi otoki o prenosih sredstev (notificirano pod dokumentarno številko C(2019) 7302) (Besedilo v danskem jeziku je edino verodostojno)

18.10.2019   
               
               
                  SL
               
               
                  Uradni list Evropske unije
               
               
                  L 265/10
               
            
         IZVEDBENI SKLEP KOMISIJE (EU) 2019/1738
         z dne 16. oktobra 2019
         o pooblastitvi Kraljevine Danske za sklenitev sporazumov z Grenlandijo in Ferskimi otoki o prenosih sredstev
         (notificirano pod dokumentarno številko C(2019) 7302)
         (Besedilo v danskem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2015/847 Evropskega parlamenta in Sveta z dne 20. maja 2015 o informacijah, ki spremljajo prenose sredstev, in razveljavitvi Uredbe (ES) št. 1781/2006 (1) ter zlasti člena 24 Uredbe,
         ob upoštevanju prošnje Danske v skladu s členom 24 Uredbe (EU) 2015/847,
         ob upoštevanju naslednjega:
         
                     (1)
                  
                  
                     Danski je bilo z Izvedbenim sklepom Komisije 2012/43/EU (2) odobreno odstopanje v zvezi s prenosi sredstev med Grenlandijo oziroma Ferskimi otoki in Dansko.
                  
               
                     (2)
                  
                  
                     Danska je 1. maja 2019 zaprosila za podaljšanje odstopanja v skladu s členom 24 Uredbe (EU) 2015/847 za prenose sredstev med Grenlandijo oziroma Ferskimi otoki in Dansko.
                  
               
                     (3)
                  
                  
                     Države članice so bile 19. julija 2019 po pisnem postopku Odbora za preprečevanje pranja denarja in financiranja terorizma obveščene o mnenju Komisije, da je prejela potrebne informacije za presojo prošnje Danske.
                  
               
                     (4)
                  
                  
                     Niti Grenlandija niti Ferski otoki niso del ozemlja Unije, kot je določeno v skladu s členom 52 Pogodbe o Evropski uniji in členom 355 Pogodbe o delovanju Evropske unije. Navedeni ozemlji sta del valutnega območja Danske. Grenlandija in Ferski otoki zato izpolnjujejo merilo iz točke (a) drugega pododstavka člena 24(1) Uredbe (EU) 2015/847.
                  
               
                     (5)
                  
                  
                     Izvajalci plačilnih storitev na Grenlandiji in Ferskih otokih neposredno sodelujejo v plačilnih in poravnalnih sistemih Danske, zlasti v sistemih Kronos in Sumclearing. Zato izpolnjujejo merilo iz točke (b) drugega pododstavka člena 24(1) Uredbe (EU) 2015/847.
                  
               
                     (6)
                  
                  
                     Za uporabo uredb Unije na Grenlandiji in Ferskih otokih bi morala Danska sprejeti posebno zakonodajo. Danska s sprejetjem zakona št. 325 z dne 30. marca 2019 za Ferske otoke in zakona št. 326 z dne 30. marca 2019 za Grenlandijo zagotavlja, da sta ti ozemlji v svoj pravni red vključili določbe, ki ustrezajo določbam Uredbe (EU) 2015/847.
                  
               
                     (7)
                  
                  
                     Grenlandija in Ferski otoki so torej sprejeli enaka pravila, kot so določena v Uredbi (EU) 2015/847, in od izvajalcev plačilnih storitev zahtevajo, da jih uporabljajo, s čimer je izpolnjen pogoj iz točke (c) drugega pododstavka člena 24(1) navedene uredbe.
                  
               
                     (8)
                  
                  
                     Zato je primerno, da se Danski odobri odstopanje, za katerega je zaprosila.
                  
               
                     (9)
                  
                  
                     Ukrepi, predvideni s tem sklepom, so v skladu z mnenjem Odbora za preprečevanje pranja denarja in financiranja terorizma –
                  
               SPREJELA NASLEDNJI SKLEP:
         
            Člen 1
            Kraljevina Danska se pooblasti za sklenitev sporazumov z Grenlandijo in Ferskimi otoki, da se prenosi sredstev med Dansko in vsakim od teh ozemelj obravnavajo kot prenosi sredstev znotraj Danske za namene Uredbe (EU) 2015/847.
         
         
            Člen 2
            Sklep 2012/43/EU se razveljavi.
         
         
            Člen 3
            Ta sklep je naslovljen na Kraljevino Dansko.
         
         
            V Bruslju, 16. oktobra 2019
            
               
                  Za Komisijo
               
               Věra JOUROVÁ
               
                  Članica Komisije
               
            
         
         
            (1)  UL L 141, 5.6.2015, str. 1.
         
            (2)  Izvedbeni sklep Komisije 2012/43/EU z dne 25. januarja 2012 o pooblastitvi Kraljevine Danske za sklenitev sporazumov z Grenlandijo in Ferskimi otoki, da se prenosi sredstev med Dansko in vsakim od teh ozemelj obravnavajo kot prenosi sredstev znotraj Danske, v skladu z Uredbo (ES) št. 1781/2006 Evropskega parlamenta in Sveta (UL L 24, 27.1.2012, str. 12).